정조 23년
副護軍梁周翊疏曰伏以臣卽一螻蟻之賤偏蒙天地之私至及幽明之故顧臣先祖忠壯公臣大模死於王事泯沒無稱惟我殿下起感於鉅鹿推恩於睢陽旣貤以崇秩復侈以美諡文武兼銜華誥煒煌國朝四百年來所未有者非但九原忠魂之感泣抑亦一國士林之聳動臣歸掃塋域祗告恩榮松楸動色閭里騰賀且以其兩子贈吏曹參議臣慶遇忠淸都事臣亨遇有海東三蘇之稱特命三父子文集彙爲一帙錫號曰梁大司馬實記令內閣下送本道開板印進復令道臣改旌其閭曰父子忠義之門聖敎煌煌炳若日星江山文藻寂寥數百䙫忽被雲漢昭回之光感鐫泉塗隕結罔涯臣跧伏鄕廬飮啄恩澤瞻望雲天歌頌聖德遂與闔門婦孺每夜仰瞻北極攢手拜祝曰聖壽萬萬歲聖代萬萬世又願世世生生圖報塵刹而已且臣於頃年猥進十二策狂瞽之說獲蒙華衮濫叨騎省敬抱聖批歸詑鄕里則父老環視莫不欣欣相告曰聖朝開言路收遠人出尋常萬萬仍伏念半夜前席天語鄭重復承日後國計民憂盡言不諱之聖敎臣九頓感服百回莊誦矣逖違三載長結犬馬之戀瞻仰九閽久噤烏鵲之音白首彯纓今幸日邊之重來丹心秉燭尙有天賦之不泯玆敢以萬機一要之語仰曝愚悃冀裨聖德淸燕之暇少垂睿覽焉天下萬事咸有一要得其要則萬務就緖事半而功倍不得其要則百度墮職心勞而日拙昔伏羲畫卦作乾坤女媧在西贊其易簡之理久典天下樞要故羲皇命朱襄制文字從西從女作要字要者理之肯綮事之喫緊要之時義大矣哉一要字在於我殿下方寸靈臺上卽太極之易簡二字是已曰易曰簡以至有親有功竟做久大之德業則易簡而天下之理得其要矣殿下德冠百王智周萬物羲皇之能得乾坤之要者殿下豈不能也臣竊以爲今日有五大要一曰保嗇聖躬之要涵毓太和順養神精是已何者殿下荐兆民之衆則夙宵憂勤思所以奠安之御萬幾之繁則昧爽顯臨思所以剸理之未嘗有晷刻暫安者蓋緣有君無臣贊佐王猷承宣聖化者鮮矣臣曾以史官入侍伏覩殿下延接群臣以勞爲樂有經筵賓筵焉有召對輪對焉晝饍未進玉音諄諄更鼓已動簪紳蹌蹌其爲勤勞不遑暇矣臣仰揣聖衷雖以日昃毋遑之心實有我自樂此之念而第念殿下一身卽祖宗列聖之所投遺邦域群生之所依仰其不可自輕而重也明矣衆務之所叢脞群憂之所蝟集易致榮衛之損筋力之憊又況春秋晼晩已躋姬文之中身將入先王之耆社在臣一喜一懼之心實切如山如海之祝殿下此時政宜收養神氣保護精力以蘄我萬壽無疆之慶臣所謂保嗇云者非節飮食愼藥餌之疏節也但易以行之如天之不言而行四簡以御之如地之無爲而賦萬則穆穆靈臺太和元氣凝成一團不翅如活虎生龍九轉成冊之比也且天下之義理無窮一人之聰明有限伏願寤寐求賢弓旌招士亮代天工分掌庶務殿下常使一段虛靈斂在這裏培養深厚涵育純粹理明而義精神靜而氣逸非如道家之淸淨伯陽之參同惟當保養持守春噓物茁優游涵泳火燃泉達廣大如天地虛明如日月頤養天眞可躋聖境保合大和優入壽域惟聖明懋哉二曰輔導元良之要掄簡正士薰陶德性是已何者猗我元子宮聰睿之性岐嶷之姿允邁乎古聖陟降冥騭長樂嘉悅此宗廟社稷之慶百官萬民之福也天姿夙成睿學日就仁聲令聞藹蔚中外東土含生孰不延頸且臣聽於离筵出入之僚官輿誦咸曰春宮寶籌纔及舞勺而文義之疑難有叩蘊之妙雖老師宿儒誠難容易仰答云此殆皇天眷佑我邦篤生聖人爲大東億萬年之基在臣雀躍鰲忭之忱烏可暫已乎昔程子元祐初年上書請輔導元嗣養正之方周備曲盡朱子於戊申封事亦請敎導元子曰三代之享國長久皆以敎太子有道此可作指南於今日伏望左右內史皆擇老成起居節宣常加眷嗇擇置宮僚務簡正人朝夕侍講左右夾持則養福葆性大有裨益目今悠悠萬事惟此輔導元子爲大殿下身先之以誠敬極工誕啓蒙養作聖之方此臣區區大願古語曰硏窮於口耳者淺觀感於身心者深臣謂收效於師傅者疏而遠型範於君父者親而切惟聖明懋哉三曰賑貸窮民之要以不忍心行不忍政是已何者天地之間孰有民而無君終古爲君者孰不欲愛而保之未有若我殿下之至誠惻怛推行不忍之心前後綸音可以動天地泣神鬼而不幸數年旱荒相仍穡事卒痒民食孔艱遂令列郡設賑飢民則月三賜米饋粥給醬以濟其命農民之窮者則出官糴以振貸之種租也農糧也繼而不絶以誠心拯濟於水火中此風澤之孚可及豚魚者也然官糴非活民之劑乃脧民之囮也細究民情則忍飢不受者恒存樂受無饜者恒敗得糴則濫濫則渴不得則餒餒則節臣巧於居貧諳其情狀甚熟官糴莫非生民膏血而亦爲民之膏肓正宜太半減除解民之倒懸也漢之春初議振貸唐之傾倉救浙民晉之泛舟齊之發棠孰非賙飢之策而苟以河東移粟爲可盡心則一勺輿薪恐無救矣惠鮮之政雖在於君上奉行之責專由於守令漢宣帝以二千石爲與我共理唐太宗書令長之名於屛風坐臥觀之可謂知要矣如不愼擇守令則如傷之念縱軫於九重掊克之毒已遍於八路矣且朱子有言曰刺史守令之綱也必得名稱素著才局出人可以澄淸而彈壓臣謂愼簡監司尤爲其要也目今之旱三南秋牟雖曰少損旣盡登熟而畿甸春牟或至枯損云捐瘠多在於麥凶此尤爲守令盡心處也際此之時收飢民口吻中物爲自家肥己之資則是無一分人心者烹阿之典在所難免若其賑政最著如富弼之於靑州則待之以不次亦爲勸懲之要矣惟聖明懋哉四曰董正庶官之要誠禮遇下情志交孚是已天地有定位而一氣升降故歲功成君臣有定分而一心交孚故王道興今我殿下聖神獨運偏勞於上大小臣僚苟然充位而已故百官怠廢庶事墮壞堂堂千乘之國如人之積衰痼疾氣血俱虛必得華扁砭焫然後可以幸全而今也悠泛只以目前無事爲計朱子所謂大承氣症却下四君子湯者也天生一世才足了一世事寧可以無好人誣一世乎今殿下必得論道經邦之賢置諸廊廟托股肱之寄剛方正直之人列於諫院寄耳目之任多聞好善之士納之經幄任腹心之責又必使內外百執事勿以問舍求田爲事必以憂國忘家爲急凡諸朝廷得失之機生民利病之源莫不從容導迪商確論難亦宜遇之以禮董之用威使群下有孚盈缶告公用圭則宮府一體上下相孚百工亮采庶績咸熙矣臣嘗聞國朝盛時士大夫莫不洗濯振刷以行義氣節相高犯顔直諫爲貴淸名可尙風采可觀今之人氣象委薾稜角消磨當事則顧忌彌縫何以直前勇往擔夯世務乎出言則含糊鶻突何以直諫無隱判決是非乎天之將雨必陰陽相倡川澤升氣薰蒸太和霈成甘霖國之將治必君臣相濟契合昭融恢廓大公陶成至治矣惟聖明懋哉五曰振肅綱紀之要先正名分克祛奢侈是已何者今者試問治國之急先務則臣必曰紀綱先立也又試問立紀綱以何者爲要則臣必曰奢侈先祛也奢侈生而後名分淆名分淆而後紀綱壞紀綱之所以立不在於嚴法峻刑只在於去奢從儉也奢侈之禍甚於天災傷民病國無大於此今則奢侈之風日滋月熾婚喪過禮第宅踰制飮食衣服之華靡務勝罔有限節踰法越分遠近靡然傷風敗俗職此之由貪墨成風錐刀爭射以有限之財供無節之用下而凌上賤而襲貴等威不明名分不立國綱解紐四維不張寧不慨然我國固貧國也常稅之入本自不敷惟我祖宗列朝崇儉節用僅足支過及至今日民窮財竭國用不能支一年之需百官頒祿三軍放料每歲不足爲三四萬斛以儲置米引用充數此豈非哀痛者乎地力之生物有大數人力之成物有大限取之有度用之有節則常足取無度用無節則常不足噫祛奢崇儉我殿下苦心燕貨之防貿女髢之勿用扇樣之定制山獵之停減罔非斥奢昭儉之方聖體常服澣衣雖衛侯大布漢帝弋綈風斯下矣躬率之方至矣盡矣而在下之貪濫侈肆日甚一日臣謂宜令有司酌定條貫曉示中外使無犯越若第宅服食過制踰分者令法司糾劾無憚大吏紗緞之有文者御用衣襨外百官章服五營戎裝一切禁斷只用土産油蜜果之耗財者朝家享祀外公私宴需及祭需一切禁抑無至濫觴庶爲禁奢之一助也奢侈祛則名分自立名分立則紀綱自張惟聖明懋哉此五者外國憂民弊之可以隱憂永嘆者六曰世道日頹風俗日薄士習日渝兵政日疎糴政日耗官方日紊也矯救此六者亦莫不有要救世道之要敦尙德敎是也正風俗之要砥礪名節是也嚴科制公薦法正士習之要也一兵農賦出丁治兵政之要也臣前疏中八道還耗一斗之減除卽平糶糴之要也三百六十邑之輪差卽齊官方之要也惟聖明懋哉懋哉臣竊以爲上之五要下之六要罔不有一副當要灋要在於殿下一心上乾坤之易簡而已能易何理不明能簡何事不濟一眞虛靜萬理昭朗隨事順應各適其理形和氣和昭融洞澈心正身正光大高明風雨以時品物以亨若大禹之行其所無事矣臣今來京師獲伏覩御製頒太學恩杯箴解有曰龜書馬圖爲其關鍵以啓心學之淵源而離龜坤馬所以爲宅也殿下以大易爲義理之祖宗闡其闔闢之器機發其變通之關捩探天下之至賾勉日新之盛德始於山泉之果育繼以火地之昭明此洛書河圖爲心學之淵源者也朱龜牝馬陰陽互藏其宅則离坤之圈政爲靈臺明德之攸宅一宅字儘形容鐵門關頭玉鑰匙耳自古有天易人易等語皆主卜筮爲言惟我殿下獨以一心字號是易此發前聖之所未發而鉤深通神之大關鍵也非天下至神孰能與此臣以康濟一身之方粗有得力於易簡略有著述而以二字符獻芹於楓宸伏惟一易一簡之道位兩儀而不窮可久可大之德育萬物而不遺者固已在於殿下方寸範圍中不待臣言只在運而用之推而行之耳伏望以臣所謂十一要者以易知之以簡能之凝神養氣會精息慮視聽言動如承上帝修齊治平如對神明虛靈不昧神妙不測之體常爲一身之主摠提萬事之綱致一心之中和贊三才之位育以至晉接渙號之際泛應曲當觸處沛然使天理常勝人慾退聽湛然虛淨如鑑之空穆然靜正若衡之平得理之綮而理自浩然行事之緊而事自洞然以簡御繁無思無慮以易制難無聲無臭箕封一邦咸囿於太極元和中大哉乾坤之易簡我殿下以之上天之載在上之天也殿下之心在下之天也今者在下之天夙夜憫旱不遑寢膳洞洞屬屬寅畏對越則在上之天捷若桴應大霈甘澍南畝農歌遙應薰琴之曲可占大有年之慶桑林雲漢不獨專美於古矣此亦體易簡之聖德洋溢攸致也噫聖躬保嗇元良輔導卽愚臣憂愛之赤忱振窮民董庶官立紀綱亦聖朝經邦之急務也治疏累進見枳未徹抱牘徊徨積有月矣今又冒萬死更進臣無任云云省疏具悉爾之所陳諸條言言有理甚爲嘉尙豈可以疎蹤不用其言乎疏中有抱牘徊徨之語政院之不卽捧入可知此非壅蔽而何當該承旨從重推考